Ndi Pondola Ndati Oku Loñoloha Kosikola?
Ceci o sukila kou linga
Kuata ovisimĩlo via sunguluka! Ku ka ecelele okuti ovisimĩlo viove vi ku yapuisa loku sima okuti ku tẽla oku mioñolola. Eci o sumua omo liovisimĩlo ka via sungulukile viatiamẽla kuloño wove, vi piñanya lovisimĩlo via sunguluka. Eci omanu vamue va pisa onjila ndomo upostolo Paulu a kala oku vangula, eye wa tambulula hati: “
Ndaño sia loñolohele koku vangula, pole, kukũlĩhĩso si sule.” (2 Va Korindo 10:10; 11:6) Paulu wa kũlĩhĩle oku hongua kuaye. Kuenda wa kũlĩhĩlevo ovina a ponduile oku linga. Ove hẽ? Ovina vipi o pondola oku linga? Nda ku tẽla oku sokolola ocina cimue, momo lie ku sapelela lukulu umue, oco a ku kuatise? Ekamba liaco li pondola oku ku kuatisa oku limbuka ovina o pondola oku linga kuenda oku talavaya ciwa luloño o kuete.
Kuata ovituwa viwa vioku lilongisa. Ka kuli onumbi yimue yoku litunda ciwa kosikola. O sukila oku lilongisa. Ocili okuti, oku yeva ondaka yaco ci ku sumuisa. Pole, oku lilongisa ku nena onima. Nda wa likolisilako, o kuata onjongole yoku lilongisa. Omo liaco, oco o kuate ovituwa viwa vioku lilongisa, o sukila oku sokiya otembo yove. Ivaluka okuti: Oku lilongisa ocina cimue o sukila oku pitisa kovaso. Ocili okuti Embimbiliya li popia okuti kuli ‘
otembo yoku yola’ kuenda ‘
otembo yoku cĩla.’ (Ukundi 3:1, 4; 11:9) Omo liaco, ca sunguluka okuti ndeci amalẽhe vakuavo va siata oku linga, ove o yongola oku kuata otembo yoku linga olomapalo. Pole, elivulu Liukundi 11:4, li popia hati: “
U o lavulula ofela ka imbi ombuto; lu o lavulula alende ka lombola.” Nye tu pondola oku lilongisilako? Ku ka simũle. Tete, lilongisa noke linga olomapalo. Ku ka sakalale, o pondola oku sanga otembo yoku linga ovina viaco!
umb_Latn umb_Latn umb_Latn umb_Latn umb_Latn umb_Latn umb_Latn umb_Latn